Motor van onthoofde Abbott in Windhoek opgespoor | Netwerk24
Deur Marietie Louw-Carstens 29 Maart 2019 17:56
Die motor van die vermoorde Namibiese sjef Elna-Marie Abbott (29) is laat Vrydagmiddag op 'n Windhoekse parkeerterrein opgespoor nadat haar koplose lyk vroeër die dag op 'n treinspoor gevind is.
Haar niggie, Elizma Theron, wat 'n bekende Suid-Afrikaanse sangeres is, het bevestig dat Abbott se silwerkleurige Volkswagen Golf 5, wat sedert haar verdwyning Woensdagaand deur haar familie en die polisie gesoek is, in die middestad gevind is.
Elna-Marie Abbot (29), Elizma Theron se niggie, is dood in Windoek. Foto: FACEBOOK
"Ons weet nie veel meer nie," het Theron, wat Donderdag op Facebook 'n foto van Abbott gedeel en gevra het dat mense help om na haar te soek, gesê.
Informanté, 'n Namibiese koerant, berig dat haar motor op die parkeerterrein van Merensky Towers in Ausspannplatz aangetref is.
Haar suster Windy Engelbrecht, wat saam met haar man, Albie, ook in Windhoek woon, het dit bevestig.
Volgens haar het sy Dinsdagaand die laaste keer met haar suster gepraat.
Abbott, wat enkellopend was, het Woensdag omstreeks 21:30 verdwyn.
Theron het Vrydagmiddag aan Netwerk24 gesê haar niggie het nie verdien om só aan haar einde te kom nie.
"Dis nog baie rou en seer, en ons wil nie regtig nou baie sê nie. Niemand kan iets slegs van daardie mensie sê nie. Sy was die dierbaarste, sagste, hardwerkendste mens met die mooiste omgeehart."
Volgens Theron verstaan die familie dat die polisie vermoed dat sy moontlik elders vermoor is voordat haar lyk na die treinspoor naby 'n winkelsentrum in Hoachland-weg geneem is.
Haar lyk is gevind toe 'n treinkondukteur Vrydagoggend die grusame toneel van die onthoofde lyk op die spoorlyn gesien het.
Volgens Die Republikein, 'n plaaslike koerant, het die polisie reeds bevestig dat dit Abbott se lyk is.
Informanté het berig Abbott se kop is meters verder onder 'n treinwa gekry.
Volgens dié koerant wil dit voorkom dat die lyk op die treinspoor gelaat is sodat dit vermoedelik kan lyk asof sy haarself om die lewe gebring het.